
Mályvalevél

 
Mályvalevél című munkám elkészítésekor az anyagtalant, a csöndet, a Fenségest szerettem volna anyagba ölteni. Összesen 35 darab. 20*30 cm-es üveglapot kapcsoltam össze két függőleges sárgaréz pánttal. A tizennyolcadik, azaz a középső lapra egy mályvalevél vonalait mélyítettem, majd azt aranyfüstlemezzel „rajzoltam” ki. Mivel az üvegbe a növény képe csak marva van, a lap egyik oldalán domború hatást keltenek az aranyozott mélyedések.
A véletlenszerűen kiválasztott levél, Egy az ezerből nyert kiemelt szerepet. A levél erezete, a száradáskor sötétebbé váló, mozaikszerű területek az elmúlást mutatják, de itt a folyamat megállíthatóvá vált. Mikor a préselt mályvalevelet elkezdtem papírra, majd üvegre átvinni, annak pillanatnyi állapota lett ábrázolva. Bár a növény kiszáradt, elmúlt, képe az időtlenséget reprezentáló anyaggal hagy nyomot, mivel az arany számos kultúrában az örökkévalóság, a transzcendencia, az égi szféra jelképe, a múlékonyság egyik legelemibb ellenképe.
Az üvegtömböt szemlélve a lapok egymásutánisága különös fénytörést eredményez. Messzivé válik a közeli, homályossá a konkrét. A legegyértelműbbnek tűnő nézőpont lesz a legbizonytalanabb: szemből nézve a motívum helyett saját arcunk tükröződik vissza. A levelet elzárja előlünk a lapok sokasága, a rajzolat távolsága nem mérhető fel pontosan. Ezt a hatást erősíti tovább az arany látszólagos színváltozása is, vékonysága folytán a fényt átereszti, színe világosság elé tartva zöldes, kékes, irizáló. A figyelem középpontjába kerülő levél artikuláltsága lesz elkaphatatlan, vagy nehezen meglátható. Úgy, mint ha találkozunk a Fenségessel, ami érzékelhetően óriási hatással van ránk, emberi ésszel fel nem fogható, nagy erő.
Munkámmal talán ez a jelenség kerül a mi szféránkba, közeli lesz, mégis elérhetetlen.



